Et Metsakunnid ei manduks, et Metsakunnid ei igavleks, et Metsakunnid ei unustaks oma oskuseid, siis Metsakunnid osalevad MÕV’il. Järgnev on MÕV 2008 juhend ehk see on meile A ja O 14. juunil.
KOHT JA AEG
MÕV toimub 14. juulil Otepääl. Võistluskeskus ehk start ja finish asuvad Otepää suusastaadioni lähedal, Karupesa hotelli vastas asuvas parklas.
A-raja start on kell 10:00, B-raja start kell 11:00.
A-rajal osalevad peavad enne starti viima rattad Kääriku suusastaadioni parklasse. Teoorias peaks kohas inimene ees ootama. Rattaviimine tuleb teha ära enne starti.
Rulluisud tuleb tuua starti, kust need viiakse rulluisuetapi algusesse.
PIKKUS
A-rada sisaldab 8km rulluisku, 6,5km kanuud, 7km jalgsi, 20km jalgrattaga, ronimisülesanne.
B-rada sisaldab 6,5km kanuud, määramata pikkusega 🙂 jalgsi, ronimisülesanne.
A-raja võitja aeg peaks jääma 6,5-7 tunni vahele (Vahuril kulub väidetavalt 6h). Nõrgematel tuleb ilmselt 8 tundi ära.
KONTROLLPUNKTID
Kontrollpunkt on A4 kile sees A5 suuruses helepunase paberi tükk, millele on kirjutatud punkti number. Võiskonnad peavad punkte läbides need numbrid üles kirjutama ja finishis kontrollimiseks ära andma. Sellest järeldub, et võistkonna peale peaks kaasas olema paberitükk ja kirjutusvahend.
Tuleb arvestada, et erinevalt spetsiaalsetest orienteerumispunktide tähistest ei ole kasutatavad tähised nii hästi näha ning rattapunktide tähised teeristides on kergelt teeristi kõrval puuvarjus, et neid ära ei viidaks.
AJALIMIIDID
Mõlemad rajad lõpevad ronimisülesandega Otepää seikluspargis. Seikluspark suletakse kell 19:00. Seega tuleks üritada ronimise algusesse jõuda hiljemalt 18:30 paiku, et ronimise kindlalt läbitud saaks. Ajalises mõttes tähendab see, et tuleks sättida ja 8,5 tunniga tagasi jõuda.
Kuna rada on päris pikk, siis peaksid võistkonnad kainelt hindama oma võimeid ja kulunud aega ning vajadusel jätma punkte või etappe vahele. Kõige rohkem peaks saama aega võita, jättes vahele kanuu- või jooksuetapi või või siis sõites jalgrattaetapil kohe finishisse. KP vahele jätmise eest on ette nähtud küllaltki leebe trahv ja selle pärast ei ole mõtet eriti põdeda.
MÄRKUSED
Nii A- kui B-rada stardivad jalgsietapile.
Nii rulluiskude kui rattaga on võimalik teele ette saata varustust, näiteks vahetusjalanõud/riided, söök-jook.
Rulluisuetapile minnes tuleb kaasa võtta ka jooksujalanõud (panna kotti või hoida käes).
Rulluisu- ja rattaetappidel on kiiver väga soovitav, rulluisul võib kasutada ka maitse järgi kaitsmeid.
Raja keskel on üks joogipunkt, kus saab puhast vett. Lisaks tuleks kaasa võtta vajaduse järgi sööki ja jooki.
Võistkond peab kogu aja liikuma koos, punkti võtmisel peaksid kõik liikmed olema 10m raadiuses.
Ronimisülesanne toimub avalikus kasutuses oleval seiklusrajal. Seega pole välistatud, et tuleb enne rajale minekut natuke oodata või siis kellegi aeglase inimese taga liikuda. Niisama ootamist üritame jõudumööda lõppajast maha lahutada, ette jääv aeglane tegelane on lihtsalt üks paljudest seiklusspordis ette tulevatest ootamatustest ja selle vastu ei ole eriti midagi teha.
A-rajal saab rulluisutamise asemel kasutada jalgratast. Juhul, kui võistkonnast mitte keegi ei rulluisuta, arvestatakse võistkonnale 30min ajatrahvi, et kompenseerida jalgratta suuremat liikumiskiirust.
Võtmata kontrollpunkti eest on ajatrahv 15 minutit. Läbimata ronimisülesande eest on ajatrahv 30 minutit.
KONTAKTID
Korraldaja: Margus
Rajameister: Vahur
wow, lausa kaks postitust ja mitte kumbki neist Libahundist.. aiaiai. (OK, tegelikult ei saa kirjutamiseks survet avaldada, lihtsalt kas tuleb või ei tule)
See MÕV on küll huvitav võistlus, pole sellisest kuulnudki. Peaks vist minema. Otepääl on mh suusahüppetorni tagaküljel Eesti kõrgeim, 30m kõrgune ronimisrada, nii et ronimine võib ka päris põnev tulla ;P
Libahunt on tulekul.
Ma võin nüüd hoopis küsida, et kuidas öine xDream oli. Kindlasti palju tänuväärsem kirjutamisaines.
Öine xDream oli võimas. Oli ilu, oli valu, oli rõõmu, oli meeleheidet…kõik see muutiski selle öise etapi unustamatuks.
Kolme liikme emotsioonide, tunnete ja mõtete kogumine juba käib.